Alboraia inicia les obres del carrer Miraculosa amb 240 mil euros invertits per a completar la zona de baixes emissions
02 de desembre de 2024

L'Ajuntament d'Alboraia ha començat hui els treballs de reurbanització del carrer Miraculós, labors que es prolongaran durant 2 mesos i que tenen per objectiu renovar la via que acull espais emblemàtics com el mateix Consistori, l'Auditori Municipal i la Societat Musical. La inversió, que transformarà en plataforma única el carrer, ascendeix a 242.050,42 euros.

L'actuació completa comprén des de la cantonada de l'edifici de la Societat Musical fins al final del carrer, límit del nou PAI Ronda Nord. En aquesta primera setmana, els treballs afecten els voltants de l'Ajuntament i de l'Auditori, entorn que es convertirà en una espècie de plaça que prioritzarà al vianant.

L'obra, a més, completarà la zona de baixes emissions ja creada amb els carrers Nou i Cabanyal, l'adaptarà totalment a l'accessibilitat, renovarà les canalitzacions d'aigua i sanejarà i instal·larà enllumenat públic eficient.